  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Удмуртиысь Нырысетӥ элькун эмъяськонниын сакырвисёнэн курадӟисьёслы школа усьтӥзы. Со эмъюртысь эндокринологи ёзэтысь стационарын кыллисьёс понна ужаны кутскиз. Со сярысь улосвылысь тазалыкез утёнъя министерстволэн пресс-службаез ивортӥз. Таӵе школа эмъяськонниын кыкетӥез луэ. 2023-тӥ арын нырысетӥзэ поликлиникаын усьтӥзы вал. Эмчиос пациентъёслы висёнзы сярысь пыр-поч вералозы, соосты шонер сиськыны но эмъюмъёсты юыны, кулэ дыръя инсулинэз чакланы дышетозы. « Эндокринологи ёзэтысь школае стационарын эмъяськисьёс ветлозы. Занятиос 8-10 адямиен группаосын радъяськылозы. Школаямы котькудӥз висись вить занятиез ортчоз, отын со тодоз, кызьы сакырвисёнэн улыны, солэсь секыт луэмзэ алыны но кызьы астэ возьыны та висёнэн » Ирина Маслова, Нырысетӥ элькун эмъяськонниысь эндокринологи ёзэтэн кивалтӥсь, Удмуртиысь тазалыкез утёнъя министерствоысь штатэ пырисьтэм эндокринолог Стационарын сакырвисён школаез усьтон эшшо но тросгес пациентъёсты, кин котькуд нунал поликлиникае ветлыны уг быгаты, дышетыны луонлык сётоз. Тодэ вайытом, 2023-тӥ арын сакырвисён школа Ижысь 6 номеро кар эмъюртын усьтӥськиз. 2024-тӥ арын сыӵе школаос Воткаын, Можгаын но Уваын кылдытозы. Тулыспалэ Ижкарысь 2 номеро кар эмъяськоннилэн поликлиникаяз ужаны кутскоз. Ватсалом, 2024-тӥ арын Удмуртиын эндокринологи центръёслэсь сӧзнэт кылдытозы. Тегъёс: висён Тазалык эмъяськонниос Ижкар Удмуртия  